
[bookmark: _Hlk212809133]Foruen frontoian jokatuko dira Andre Maria Zuria eta Green Capital pilota txapelketak 

Vitoria-Gasteiz, 2026ko uztailak 21.- Foru plazako frontoian jokatuko da, gaur arratsaldetik aurrera, emakumezkoen banakako paletako Green Capital Txapelketa eta Andre Maria Zuriaren hogeita hamaikagarren pilota txapelketa. Afizionatu mailako lehiaketa bietako finalak Gasteizko jaietan jokatuko dira.  
Lehiaketa bien xehetasunak gaur goizean jakinarazi dira, ARKABIA kulturgunean egindako prentsaurreko batean. Bertan, Arantxa Ibañez de Opacua Vital Fundazioko zuzendariak, Ana Lopez de Uralde Udaleko Kirol zinegotziak, Eduardo Lobato Arabako Euskal Pilota Federazioko presidenteordeak eta Mikel Rafael Federazioko zuzendari teknikoak hartu dute parte.   
Vital Fundazioko zuzendari Arantxa Ibañez de Opacuak nabarmendu duenez, Vital Fundazioan “gure lurraldeko kirolarien etorkizunaren alde egin nahi dugu, eta txapelketa bi horiek urrezko aukera eskaintzen digute gure pilotarien jokorik onenaz gozatzeko. Foru plaza, urtero, jaietan, euskal kulturaren epizentro bihur dadila nahi dugu, Herri Kirolei eta emakumeen pilotari ematen diegun laguntzari esker”.   
“Foru plazako pilotalekua agertoki ezin hobea da Andre Maria Zuriaren jaietan, eta emakumeen pilotaren epizentro bihurtzen da, Green Capital eta Andre Maria Zuria Txapelketen eskutik. Kirol Zerbitzutik, urte osoan zehar, emakumeen kirola indartzearen eta ikusaraztearen aldeko apustua egiten dugu, baita Andre Maria Zuriaren jaietako garai berezi honetan ere. Gainera, bere diziplinako espezialista onenez gozatzeko aukera ematen diguten txapelketa biren eskutik egiten dugu”, azaldu du Ana Lopez de Uraldek.     
Green Capital Txapelketaren 15. edizioan emakumezkoen banakako 7 pala-pilotarik hartuko dute parte, baita promesen kategoriako 4 pilotarik eta elite kategoriako hiruk ere. Abuztuaren 5eko finalera iristeko lehiatuko dira, Andre Maria Zuriaren jaietako egun handian. Nabarmentzekoa da Nagore Martínen parte hartzea.

Bestalde, lurraldeko klubetako 50 bat pilotari lehiatuko dira uztaileko arratsaldeetan eta abuztuko goizetan jokatuko den Andre Maria Zuriaren XXXI. Txapelketan. Hiru kategoriatan jokatuko da eta bertan hartuko dute parte lehen eta bigarren mailako 14 pilotari kadetek, 14 gaztek (10 mutilek eta 43 neskak) eta edizio honetako kartela osatuko duten 16 seniorrek. Finalistak txapelaren bila lehiatuko dira abuztuaren 9ko finaletan, Euskadiko hiriburuko jaietako azken egunean.

